Die model en branderplankryer Roxy Louw (32) sê sy het eindelik die moed bymekaargeskraap om te gesels oor die seksuele teistering wat sy onlangs op sosiale media ervaar het.
Die afgelope paar dae het vroue oor die land heen hul stem dik gemaak oor die groot hoeveelheid geweld, moorde en seksuele teistering wat vroue en kinders daagliks in Suid-Afrika deurmaak.
“Ek doen dit vir al die vroue wat te bang is om daaroor te praat,” sê sy oor haar besluit om oop te maak oor haar nare ervaring. “Met vroue wat landwyd saamstaan, voel ek ook nie dat ek alleen is nie. As ons saamstaan, kan ons dit beëindig,” sê sy.
Volgens Roxy kry sy gereeld boodskappe wat onaanvaarbaar is, veral nou met die sosiale media wat direkte kontak so maklik maak. “Ek het egter nog nooit ’n boodskap ontvang wat so eksplisiet is nie,” sê sy.
“Ek het geleer dat sommige mans goed voel as hulle ’n reaksie kry. Hoe meer reaksie en vrees jy ervaar, hoe meer mag kry hulle. Ek het gevrees vir my lewe. Ek wou nie hê hy moes weet dat hy my laat uit uitfreak en bang maak nie. Dit sou hom die reaksie gee wat hy graag wou hê.”
“Ek het eindelik die boodskap geïgnoreer. Ek het voorgegee dit het nie gebeur nie en dat dit my glad nie beïnvloed het nie. Ek het besluit om net aan te gaan, maar dit was ’n fout,” sê sy nou.
Daarom doen sy ’n beroep op alle vroue en kinders om te praat en moedig sy mans aan om op te staan en vroue te beskerm.
“En die belangrikste: Wat het so ’n boodskap tot gevolg? Hoeveel vroue word daagliks geteister? Waar trek ons die lyn?” vra sy mismoedig.